作者:元稹
標題:松鶴
內容:渚宮本坳下，佛廟有臺閣。臺下三四松，低昂勢前卻。是時晴景麗，松梢殘雪薄。日色相玲瓏，纖雲映羅幕。逡巡九霄外，似振風中鐸。漸見尺帛光，孤飛唳空鶴。裴回耀霜雪，顧慕下寥廓。蹋動樛盤枝，龍蛇互跳躍。俯瞰九江水，旁瞻萬裡壑。無心眄烏鳶，有字悲城郭。清角已沉絕，虞韶亦冥寞。鶱翻勿重留，幸及鈞天作。